偶作二首 二
作者：白居易
朝代：唐

paragraphs: 日出起盥櫛，振衣入道場。
寂然無他念，但對一爐香。
日高始就食，食亦非膏粱。
精麤隨所有，亦足飽充腸。
日午脫巾簪，燕息窗下牀。
清風颯然至，臥可致羲皇。
日西引杖屨，散步遊林塘。
或飲茶一醆，或吟詩一章。
日入多不食，有時唯命觴。
何以送閑夜，一曲秋霓裳。
一日分五時，作息率有常。
自喜老後健，不嫌閑中忙。
是非一以貫，身世交相忘。
若問此何許，此是無何鄉。